6 मेंबर्स गिरफ्तार; लोन देने के बहाने ब्लैकमेल और वसूली करते थे
Delhi Police arrests extortion gang members for duping nearly 2,000 people: दिल्ली पुलिस ने लगभग 2 हजार लोगों को ठगने वाले एक गैंग का पर्दाफाश किया है।
दिल्ली पुलिस ने लगभग 2 हजार लोगों को ठगने वाले एक गैंग का पर्दाफाश किया है। पुलिस की इंटेलिजेंस फ्यूजन एंड स्ट्रैटेजिक ऑपरेशन टीम (IFSO) ने गैंग के 6 मेंबर्स को गिरफ्तार कर लिया है। ये गैंग मेंबर्स लोन देने के बहाने लोगों के फोन का एक्सेस हासिल कर लेते थे। बाद में उन्हें ब्लैकमेल कर पैसे वसूलते थे। 
फोन का डाटा हासिल कर करते थे ब्लैकमेल
पुलिस के मुताबिक, ये गैंग लोगों को कम ब्याज पर लोन के ऑफर देता था। लोन के लिए लोगों को फोन में एडवांस कैश नाम का ऐप डाउनलोड करना होता था। ये ऐप डाउनलोड करते ही लोगों के फोन का एक्सेस ठगों को मिल जाता था। ठग लोगों के फोन से डाटा चुरा लेते थे। 
इसके बाद लोन पर ब्याज बढ जाती। लोन की पूरी रकम वापस करने के बाद भी लोगों से और पैसे मांगे जाते। मना करने पर उनके एडिटेड फोटो भेजकर धमकी दी जाती। लोगों को रिश्तेदारों को कॉल किया जाता।
बैंक अकांउट्स में 350 करोड़ से ज्यादा रुपए सर्कुलेट हुए
गैंग के लोग देश के अलग-अलग हिस्सों में बैठकर ऑपरेट करते थे। इन लोगों ने फेक कंपनियां बनाकर बैंक अकांउट खोल लिए थे। पुलिस के मुताबिक, इन अकांउट्स में 350 करोड़ से ज्यादा रुपए सर्कुलेट हुए। इनमें से 83 करोड़ कमीशन काटने के बाद दोबारा लोन के रूप में दे दिए गए। 
चीनी लोन कंपनी में टीम लीडर था एक आरोपी
गैंग मेंबर्स की पहचान गुजरात के गुलाम मोहम्मद नवीवाला और अनीस भाई विंची, पश्चिम बंगाल के गोकुल विश्वास और दिल्ली के अशोक, बलवंत और नितिन के रूप में हुई है। 24 साल का नितिन एक चीनी लोन ऐप में टीम लीडर के तौर पर काम कर चुका था। वह लोन कंपनियों के काम करने और पैसे वसूलने के तरीकों को जानता था। 
IFSO टीम के प्रशांत गौतम ने बताया कि आरोपियों को पहले अलग-अलग जगहों पर ट्रैस किया गया। बाद में छापा मारकर उन्हें गिरफ्तार किया गया। इनके पास से 7 मोबाइल फोन, एक लैपटॉप और 15 डेबिट कार्ड जब्त किए गए। इनके बैंक अकांउट्स में पड़े 60 लाख रुपए भी फ्रीज किए गए। 